
                РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
Изх. №………………

Дата:………………..

КОНСТАТИВЕН ПРОТОКОЛ
Днес 06.06.2014г. състав на специализираното звено на Инспектората към Висшия съдебен съвет, определен по чл.60в, ал.3 от ЗСВ:


ИНСПЕКТОР – …
ЕКСПЕРТ – …
ЕКСПЕРТ – …
с експерт докладчик …, изготви настоящия констативен протокол за резултатите от извършената проверка по заявление  вх. рег. № РС-14-100/26.02.2014г. по описа на Инспектората към ВСС.

 
 След като се запозна с данните, съдържащи се в заявлението, приложените към него документи и материалите по нчхд …/2009г. по описа на СРС, внчхд …/11г. и …/2011г. по описа на СГС, нд …/2012г. по описа на ВКС, внчхд …/2012г. по описа на СГС, чнд  …/13г. по описа на ВКС, нд …/2013г. по описа на ВКС, внчхд …/2013г. по описа на СГС, нд …/2013г. по описа на ВКС и внчхд …/13г. по описа на СОС,  проверяващият състав КОНСТАТИРА следното: 
1. На 26.02.2014г. в Инспектората към ВСС е постъпило заявление по глава трета „а” от
ЗСВ с рег. № РС-14-100/26.02.2014г., подадено от … с ЕГН … и адрес гр…
2. Заявителят  счита, че правото му на разглеждане и решаване на делото в разумен срок по чл. 6§1 от ЕКПЧОС е нарушено поради прекомерната продължителност на нчхд …/2009г. по описа на Софийски районен съд, прекратено поради изтекла давност за наказателно преследване на дееца. За компенсиране на претърпените от нарушението вреди заявителят претендира парично обезщетение.

ПО ДОПУСТИМОСТТА НА ЗАЯВЛЕНИЕТО
3. Проверяващият състав счита, че са налице предвидените в закона условия за разглеждане на заявлението по същество. Заявителят е частен тъжител по наказателно производство, приключено с окончателен акт – решение на СОС от 14.10.2013г. Заявлението е подадено в 6 месечния срок по чл. 60а, ал.4 от ЗСВ, считано от датата на постановяване на окончателния акт, 14.10.2013г. и дата на подаване на заявлението, 26.02.2014г.
ФАКТИ И ОБСТОЯТЕЛСТВА ПО ДЕЛОТО

ПЪРВА ИНСТАНЦИЯ 
нчхд …/2009г. по описа на СРС 
4. На 27-07-2009г. заявителят подал тъжба в Софийски районен съд срещу … от гр. … и … гр. …, обвинявайки ги в това че, като проверяващи членове на съвета на Камарата на ЧСИ, в изготвения от тях доклад от 24. 07.2008г. за извършена проверка на дейността на ЧСИ … с район на действие СГС (предоставен му от … на 03.04.2009г.) са разгласили публично позорни за него обстоятелства, приписали са му престъпления и са му нанесли обиди - престъпления по чл. 147, ал.1 от НК, 148, ал.2 от НК и чл. 148, ал.1 т.1 и 4 от НК. С тъжбата заявителят предявил солидарно срещу подсъдимите граждански иск за парично обезщетение за причинените му от деянията вреди в общ размер на 81 млн. и 150 000 лева. 
5. С резолюция на председателя на съда от същата дата тъжбата е оставена без движение, дадени са указания на тъжителя в 7 дневен срок от съобщението да посочи датата и мястото на извършване на деянието. На 08-09-2009г. тъжителят депозирал молба в съда с изпълнени указания. 

6. На 11-09-2009г. по тъжбата е образувано нчхд № …/09г. С разпореждане от 24-09-2009г. съдията-докладчик се отвел от разглеждане на делото на основание чл. 29, ал.2 и чл. 31, ал.1 от НПК. Същото е докладвано на председателя на съда за избор на друг съдия-докладчик. В периода от 05-10-2009г. до 25-02-2010г. от разглеждане на делото последователно са се отвели от делото още 5 съдии-докладчици. 
7. На 08-03-2010г. с разпореждане на съдията-докладчик делото е насрочено за разглеждане в открито с.з. на 09-04-2010г.

8. На 09-04-2010г. е проведено  първото съдебно заседание /с.з./. Ход на делото не е даден - постъпила е молба от частния тъжител за отлагане на делото, поради служебен ангажимент в провинцията. 
9. На 14-05-2010г. – второ с.з. След даване ход на делото частният тъжител направил изявление, че желае да му се даде 7 дневен срок да предложи на подсъдимите извънсъдебно споразумение. Съдът уважил искането и отложил разглеждането на делото за друга дата.
10. На 14-06-2010г. – трето с.з. Даден е ход на делото. Оставено е без уважение искането на тъжителя за конституирането му като граждански ищец, по всеки от предявените в молбата му от 06-04-2010г. искове. Даден е ход на съдебното следствие. Приети са писмени доказателства. Допуснат е до разпит поискания от тъжителя свидетел, при режим на довеждане. 
11. 12-07-2010г. – четвърто с.з. Даден е ход на делото. Приети са представени от тъжителя писмени доказателства. Разпитан е доведения от частния тъжител свидетел. По искане на тъжителя, съдът разпоредил да се изискат  справка по две преписки на СГП.
12. На 17-09-2010г. – пето с.з. Даден е ход на делото. Докладвани са постъпилите удостоверения от СГП относно образуваните досъдебни производства срещу тъжителя и ЧСИ ... Съдът уважил молбата на тъжителя да се изискат всички материали по преписките. 
13. На 29-10-2010г. – шесто с.з. Даден е ход на делото. Докладвани са постъпилите от прокуратурата писма, в които е направено искане с оглед големия обем на делата и съдържащите се в същите документи, представляващи банкова и служебна тайна,  да се конкретизират документи, които следва да се предоставят на съда. Делото е отложено за събиране на посочените доказателства. 
14. На 29-11-2010г. – седмо с.з. Даден е ход на делото. Приети са като доказателства получените от СГП материали по преписки, както и допълнително представените от тъжителя писмени доказателства. Даден е ход по същество. Съдът постановил ПРИСЪДА, с която оправдал подсъдимите по повдигнатите обвинения. Присъдата е обжалвана от частния тъжител.  
ВЪЗЗИВНА ИНСТАНЦИЯ
вчхд …/11г. по описа на СГС

15. На 06-06-2011г. в Софийски градски съд е образувано вчнд № …/11г. 
16. На 10-06-2011г. заместник-председателят на СГС издал разпореждане да се изготви  списък на съдиите от наказателното отделение на съда, в който всеки от тях да заяви писмено на основание чл. 31, ал.1 от НПК дали се отвежда от разглеждане на делата, по които е страна ... В мотивите на разпореждането се сочи, че  …, бивш съпруг на съдия от СГС, е „формирал мнение, касаещо личните и професионалните качества на съдиите, разглеждащи делата му, позволил си е изключително злонамерени квалификации, заплахи, обиди и клевети към съдиите и техните близки, което би довело до недопустимо съмнение относно безпристрастно правораздаване, и които негови действия пречат на нормалното провеждане на съдебния процес”. 
17. На 05-07-2011г. делото е разпределено на състав със съдия-докладчик ... 
18. На 25-07-2011г. настъпила три годишната абсолютна давност за наказателно преследване за престъпленията, предмет на воденото наказателно дело (в случай, че за дата на извършване на процесните деяния се приеме датата, на която  подсъдимите са депозирали  изготвения от тях доклад за проверка в Камарата на ЧСИ, 24-07-2008г.).
19. На 01-08-2011г. с ОПРЕДЕЛЕНИЕ съдебното производство е прекратено, делото е върнато на СРС за изпълнение на процедурата по администриране на въззивната жалба, тъй като е констатирано, че на един от подсъдимите не е връчен препис от жалбата и че няма внесена държавна такса от тъжителя за подадената въззивна  жалба, и липсват указания на съда в тази насока. 
20. След допълнителното администриране на жалбата от първоинстанционния съд, делото постъпило отново в СГС на 12-09-2011г. 

ВЪЗЗИВНО ПРОИЗВОДСТВО ПРЕД СГС 

внчхд …/2011г.  по описа на СГС
21. На 13-09-2011г. в СГС е образувано внчхд …/2011г.

22. На 09-02-2012г., след отвод от участие по делото на всички съдии от СГС, с писмо на  председателя на съда делото е изпратено на Софийски апелативен съд за определяне на друг равен по степен съд, който да разгледа същото. С разпореждане на зам. председателя на САС от 10-02-2012г. същото е препратено по компетентност на ВКС. 
23. На 14-02-2012г. с разпореждане на председателя на второ НО на ВКС е отказано образуване на чнд пред ВКС. Съдът приел, че липсата на прекратителен диспозитив по полученото с искане за промяна на местната компетентност въззивно дело обуславя висящността на производството пред СГС, поради което делото следва да се върне на СГС. 
24. На 22-02-2012г. с резолюция на председателя на СГС съдебното производство по внчхд № …/11г. е прекратено поради липса на съдебен състав, който да разгледа същото. На следващия ден делото е изпратено отново във ВКС на основание чл. 43, т.3 от НПК. 
ПРОИЗВОДСТВО ПРЕД ВКС

чнд № …/2012г. по описа на ВКС

25. На 05-03-2012г. по искането на СГС за промяна на местната подсъдност на делото във ВКС е образувано чнд 442/12г. 

26. На 13-03-2012г. състав на ВКС с докладчик … постановил ОПРЕДЕЛЕНИЕ, с което оставил без разглеждане искането на СГС за промяна на подсъдността, прекратил производството пред ВКС и върнал делото на СГС за изпълнение на процедура за самоотвод на съдиите при спазване на предвидения от закона ред (с конкретен акт за отвод от всеки съдия или съдебен състав, а не по предприетия административен ред на отвеждане от делата на тъжителя). 

ВЪЗЗИВНО ПРОИЗВОДСТВО ПРЕД СГС

внчхд …/12г. 

27. На 16-03-2012г. след получаване на делото от ВКС в СГС е образувано внчхд …/12г. 

28. На 16-03-2012г. с определение на съдебния състав, на който делото e разпределено,  съдията-докладчик е отведен от по-нататъшно разглеждане на делото. 
29. В продължение на повече от 8 месеца, между 20-03-2012г. и 03-12-2012г., от разглеждане на делото последователно се отвели още съдии от съдебните състави, на които делото е разпределено чрез избор на случаен принцип.

30. Междувременно, на 15-10-2012г. заявителят подал в СГС молба, за прекратяване на наказателното производство поради изтекъл давностен срок, заявявайки, че жалбата му се е обезсмислила поради „съзнателно забавяне” на делото от съда.

31. На 19-10-2012г. състав на СГС в производство по реда на чл. 326 вр. 324 от НПК разгледал подадената от заявителя молба с искане за прекратяване на делото,  като приел, че по същество същата представлява „оттегляне на жалбата” срещу атакувания съдебен акт, доколкото е направена преди започване на съдебното следствие. На това основание съдът постановил ОПРЕДЕЛЕНИЕ, с което прекратил наказателното производство по делото. Определението на съда е атакувано от заявителя, който подал жалба във ВКС. 

ПРОИЗВОДСТВО ПРЕД ВКС

чнд …/13г. по описа на І НО на ВКС
32. На 17-01-2013г. във ВКС е образувано чнд …/13г. по описа на І НО на ВКС на основание чл. 351, ал.5 от НПК.

33. С ОПРЕДЕЛЕНИЕ от 05-02-2013г. състав на ВКС прекратил образуваното във ВКС производство, приемайки, че касационното производство следва да се развие не в закрито, а в открито с.з. с оглед естеството на атакувания съдебен акт (от категорията на тези, посочени в чл. 346, т.4 от НПК). Делото е изпратено на председателя на ВКС за образуване на дело по касационна жалба (с правно основание чл. 346, т.4 от НПК)  и насрочването му в открито с.з. Делото е преразпределено на ІІІ НО.
ПРОИЗВОДСТВО ПРЕД ВКС

чнд …/13г. по описа на ІІІ НО

34. На 07-02-2013г. във ВКС е образувано  чнд …/13г. по описа на ІІІ НО, насрочено е открито с.з. за 12-03-2013г.

35. На 12-03-2013г. е проведено първото с.з. – Не е даден ход на делото. Уважена е постъпилата молба от заявителя за отлагане на делото за друга дата, предвид участието му в дело пред Административен съд-Бургас.
36. На 11-04-2013г. – второ с.з. Даден е ход по същество. Съдът обявил, че ще се произнесе с решение след съвещание.

37. На 16-04-2013г. съдът постановил РЕШЕНИЕ, с което отменил въззивното определение от 19-10-2012г. на СГС по внчхд …/12г. и върнал делото за произнасяне от нов съдебен състав. ВКС констатирал, че определението е постановено при съществено процесуално нарушение на чл. 348, ал.2, т.3 вр. с ал 1, т.2 от НПК, тъй като е постановено от съдебен състав с участието на член-съдия, самоотвел се от делото с разпореждане от 02-04-2012г. 

ВЪЗЗИВНО ПРОИЗВОДСТВО ПРЕД СГС

внчхд …/13г.

38. На 18-04-2013г. в СГС е образувано внчхд …/13г. С разпореждане от 19-04-2013г. съдията-докладчик се отвел от участие и разглеждане на делото. До 15-05-2013г. още 4 съдии последователно се отвели от разглеждане на делото.
39. На 17-05-2013г. с РАЗПОРЕЖДАНЕ на зам.председателя на СГС съдебното производство е прекратено, поради  направените мотивирани самоотводи от всички съдии от НО на съда. Делото е изпратено във ВКС на основание чл. 43, т.3 от НПК за определяне на друг равен по степен съд, който да разгледа въззивната жалба.

ПРОИЗВОДСТВО ПРЕД ВКС

ЧНД …/13г.

40. На 28-05-2013г. във ВКС, 3 НО е образувано чнд …/13г. със съдия-докладчик ...

41. На 24-06-2013г. съдът постановил ОПРЕДЕЛЕНИЕ делото да се изпрати за разглеждане и решаване на Окръжен съд-гр.София.

ВЪЗЗИВНО ПРОИЗВОДСТВО ПРЕД ОКРЪЖЕН СЪД – ГР. СОФИЯ

внчхд …/13г. по описа на СОС
42. На 26-06-2013г. в Софийски окръжен съд е образувано внчхд …/13г. 
43. От 27-06-2013г. до 11-07-2013г. трима съдии от състава на окръжния съд се самоотвели от разглеждане на делото.
44. На 17-07-2013г. съдът насрочил открито с.з. на 30-09-2013г. за изслушване на страните по реда на чл. 24,ал.2 от НПК по въпроса за прекратяване на наказателното производство по чл. 24, ал.1, т.3 от НПК, за което съдът намерил, че са налице законните основания. 

45. На 30-09-2013г. – с.з. Не е даден ход на делото. Редовно призовани, подсъдимите не се явили, което с оглед естеството на процедурата е преценено като обективна пречка за даване ход на делото.

46. На 14-10-2013г. – второ с.з. Даден е ход на делото. Подсъдимите, редовно призовани  не се явили, но  депозирали писмени заявления, че желаят производството по делото да се прекрати поради изтичане на давността за наказателно преследване.

47. На същата дата съдът се произнесъл с РЕШЕНИЕ, с което отменил присъдата по нчхд …/2009г. по описа на СРС и прекратил производството по внчхд …/2013г. на основание чл. 334, т. 4 вр. 24, ал.1, т.3 НПК и чл. 346, т.4 от НПК. Решението не е обжалвано от страните и влязло в сила. 
Въз основа на изложените данни по делото проверяващият състав прави следните ИЗВОДИ:

Период от време, от значение за преценка разумността на срока на разглеждане  и решаване на делото

48. Общата продължителност на наказателното производство по смисъла на чл. 6§1 от ЕКПЧОС е 4 години, 5 месеца и 15 дни, считано от датата на образуване на производството по делото, 11.09.2009г., до датата на приключването му с окончателен акт, 14.10.2013г. (п. 6 и 45).

Сложност на делото

49. Наказателното дело е от частен характер, което само по себе си предполага, че има за предмет престъпления със сравнително ниска степен на обществена опасност. В конкретния случай делото не се отличава с фактическа и правна сложност. Повдигнатите обвинения срещу двамата подсъдими за  обида и клевета се основават на една и съща фактическа обстановка и правна квалификация на деянията (п.4). Предявените от заявителя граждански искове не са допуснати за съвместно разглеждане в наказателното производство (п. 11). В хода на процеса е разпитан само един свидетел; незначителен е обемът на представените и събрани писмени доказателства. 

Поведение на съда 
50. Наказателното производство се е развило пред две съдебни инстанции, като са водени и три производства пред ВКС във връзка с искането на СГС за промяна на местната подсъдност поради невъзможност за формиране на съдебен състав, от който да бъде разгледано въззивното дело.

51. Съдебното производство по нчхд …/09г. по описа на СРС е продължило 1г., 2 месеца и 18 дни. Делото е разгледано и решено в седем съдебни заседания, като две от тях са отложени по искане на заявителя без да се даден ход на делото (п. 8 и 9). Съдебните заседания са насрочвани и отлагани в разумен срок, през кратки периоди от време. Констатира се допуснато забавяне при произнасянето на съдиите по въпроса за наличие на основания за отвод от делото, доколкото отвеждането на 5 съдии е отнело близо 6 месеца - неоправдано дълъг период от време с оглед изложените мотиви за отвод (п.6). Трябва обаче да се отбележи, че  тази забава е била компенсирана по-късно от съда с кратките срокове при насрочване и отлагане на съдебните заседания по делото. По-дълго е продължило и администрирането на въззивната жалба по делото (п.14-15 е п.19).
52. Не се констатира неоправдано забавяне на съдебното производство по внчхд …/11г. по описа на СГС, което е продължило около 2 месеца. 
53. Тук е необходимо да се подчертае фактът, че по време на това производство (само месец и половина след като в СГС е образувано въззивното дело) три годишната абсолютна давност за наказателно преследване на подсъдимите е изтекла (п. 18). Изтичането на давностния срок, представлява основание за прекратяване на делото при условие, че подсъдимите не направят искане производството да продължи, за да приключи с окончателен съдебен акт относно основателността на повдигнатите от частния тъжител обвинения (чл. 24, ал.1, т.3 и ал.2 от НПК).
54. Трите последващи съдебни производства, образувани в СГС за разглеждане на въззивната жалба против постановената присъда (внчхд …/11г., внчхд …/12г. и внчхд …/13г.) са продължили съответно 6 месеца и 22 дни ( п. 20-23), 7 месеца и 3 дни (п. 26-30) и 29 дни (п.37,38). Тези производства са преминали изцяло в процедура по избор на съдебни състави и отвод на съдиите от състава на наказателното отделение на съда. Предприетата по нохд …/11г. от административните ръководители на СГС съкратена процедура за отвод на съдиите с цел по-бързото преодоляване на възникналите процесуални пречки, в случая не е довела до ускоряване на процеса, поради обстоятелството, че ВКС приел, че същата противоречи на  процесуалните правила (п. 21,22). Отвеждането на съдиите от състава на наказателното отделение по внчхд …/12г., проведено съгласно указанията на ВКС, е извършено за относително непродължителен период от време, предвид значителния брой съдии, обхванати от процедурите, свързани с избора на съдебен състав и произнасянето относно наличието на основания за отвод.  За кратко време и без забавяне са извършени процедурите по избор и отвод на съдии в производството по внчхд …/13г., което се обяснява с това, че същата е обхванала неизключените до момента от разпределението на делото 5 съдии и бързото произнасяне на съдиите с акт за отвод (за сравнение виж изложеното в п.50) .   
55. Проверяващият състав счита, че не е налице неоправдано забавяне при разглеждането и решаването на внчхд …/13г. от СОС (п.41-46). Следва да се обърне внимание, че и в този съд 3 съдии са намерили основания за самоотвод по делото.

56. Проверяващият състав не намери данни, които да сочат необосновани забави в съдебните производства, развили се пред ВКС за промяна на подсъдността на делото.

 Поведение на заявителя
57. Фактите по делото сочат, че в хода на целия наказателния процес по молба на заявителя са отложени три съдебни заседания - две пред районния съд и едно пред ВКС. Исканията са уважени като основателни.   



        На основание чл.60д от ЗСВ настоящият констативен протокол, ведно със заявлението и приложените документи, да се изпрати на министъра на правосъдието.  

        Екземпляр от констативния протокол следва да остане в Инспектората към ВСС за нуждите на отчетността, ведно с копие от заявлението.

ИНСПЕКТОР: 

         /П/ 

ЕКСПЕРТ :

         /П/ 

ЕКСПЕРТ:  





                                /П/

